
אביה-בתו

או: החשבון והנפש
לצפיה בצילום של הכתבה  - לחץ כאן
"במהלך התהליך הטיפולי אני משתמשת בכלים מדעיים כדי לאבחן את המצב של המטופל, אבל כדי לתקן יש לפתח כלים נוספים, כאלה שנוגעים בעולמות גבוהים יותר", כך אומרת מיכל פכלר, פסיכולוגית קלינית ירושלמית, שבאה מתחום מחשבת ישראל.  בחודש הבא  היא תהיה בין סגל המורים שילמדו ב"מרכז לפסיכולוגיה יהודית" את הגישה לחיים על פי "תבנית הצמצום". אבי השיטה, מייסד מרכז הלימוד הייחודי ומורה
באחת הסדנאות  לצידה הוא  גם אביה-שלה, פרופ' מרדכי רוטנברג.  על השתלשלות המוחין, קיום בסוד הצמצום ומפעל שכולו חיים
.
מאת בלהה ויינשטוק-דבורי

בימים אלה, רגע לפני פרוס השנה החדשה , כאשר נראה שאף תוגת הסתיו התגייסה  נאמנה לתקופה הנכבדה של חשבון הנפש, בהביאה עימה יותר שעות של בין השמשות – אפשר אולי לעצור לרגע את המירוץ היומיומי ולשאול את עצמנו לשלומנו. או אם לחבור לסגנון דור ההמשך: "מה קורה"?   האם לא הותרנו זמן רב מדי את נפשנו לנפשה? האם אנחנו דורשים נכונה את החיים? ואיך היחסים שלנו עם העולם, עם בני הזוג, עם הילדים שלנו?
האם אנחנו משתלטים מדי, מוותרים מדי...
יש מי שנצמדים -  מדעת או מבלי דעת -  לדרך החיים החסידית הגורסת ש"אדם שאין לו שעה ביום לעצמו – אינו אדם". אלה מאפשרים לעצמם  זמן  של תהייה וניתוחי טעייה חדשים לבקרים ואז, עם התקרב החג, מצבם טוב יותר משל האחרים. מבחינת מצב החשבון של הנפש, כמובן...

אבל מה אתנו???

מיכל פכלר: "בדיוק למטרה זו החלו לפני כחמש שנים מפגשי לימוד של פסיכולוגיים קליניים שרצו להעמיק יידע בנושא של הזיקה בין תרבות ודת לפסיכולוגיה, כדי להעשיר את עולמם ולקבל כלים טיפוליים נוספים, אולי גבוהים יותר".

מיקום המפגשים היה, שלא במקרה, בביתו של אביה, הפרופסור מרדכי רוטנברג (פסיכולוגיה ודת) . תכלית הפגישות היתה אכן העשרה מקצועית  של המשתתפים, תוך לימוד משנתו הסדורה של רוטנברג אותה פירסם עד כה בעשרה ספרים, והייתה במשך עשרות שנים חלק ממוסד ממסגרת הלימודים של האוניברסיטה העברית בה לימד במשך 32 שנה.  שיחות סלון אלה, שהפכו למסורת קבועה ומפרה, הם שהיוו את  המניע להקמת מרכז לפסיכולוגיה יהודית בבית מורשה בירושלים, כדי למסד שעורים  אלה ולאפשר לאנשי מקצוע מכל רחבי הארץ וגם לקהל הרחב  (בקורסים נפרדים) להעמיק יידע בנושא. 
המרכז החל פעולתו לפני שנה, כעמותה על שם בעז, בנו של רוטנברג,  שנפל בעת שרותו הסדיר בצבא.
"תבנית הצמצום" -  כך נקראת השיטה אותה פיתח רוטנברג 
במהלך העשורים האחרונים והוא מהישראלים הבודדים,  אם לא היחיד בהם,   שזכה לאפשרות הנדירה ללמד במסגרות אקדמיות בארץ ובעולם  את התיאוריה אותה פיתח הוא עצמו ולהעמיד תלמידים רבים  המיישמים הלכה למעשה בעבודותיהם ברחבי תבל את תפיסת העולם אותה הנחיל להם.

אחד מאותם תלמידים הוא הפסיכולוג הקליני ד"ר ברוך כהנא,  המלמד במסגרת מרכז הלימוד לפסיכולוגיה יהודית את תורת הצמצום על פי משנתו של רוטנברג, וסומן  זה מכבר כממשיך דרכו של המורה.

מיכל, נשואה למאיר ואם לשישה ילדים,  מסבירה את משנתו של אביה: "מדובר בתפיסת עולם המבוססת על שיטת הצמצום החסידית-קבלית, הגורסת כי האדם מחקה את האל, המצטמצם מרצונו כדי לפנות מקום לזולתו.  הדגם הזה מוכר לנו  לפחות בחלקו,  בעיקר מהמפגשים שלנו בתוך הבית, עם ילדינו למשל. אין ספור פעמים אנחנו מצמצמים עצמינו מול ילדינו תוך "ויתור על סמכויות", תוך שאנחנו מאפשרים  להם באופן גלוי או סמוי  "לעקוף אותנו" כדי לאפשר לצאצאינו צמיחה נאותה. הכל כמובן על פי גילם ומסוגלותם. אבל מסתבר שהצטמצמות במקומות רבים לא תמיד קלה לנו.  מדובר בפיתוח  חשיבה ודרך תפיסת עולם המבוססת על  המוסר היהודי-חסידי.  על פי תפיסה זו  נראה כי  הערובה לאושר האישי שלנו  נעוצה  בצימצום האני שלנו, בניגוד לדרך הפסיכולוגיה המערבית הגורסת את ההיפך המוחלט". 

פרופסור רוטנברג מציין כי מדובר באלטרנטיבה בלבד, וכי הפסיכולוגיה היהודית אותה פיתח, כשהוא שואב מעולם המדרש, אינה מתיימרת לבטל את הגישות האחרות של הפסיכולוגיה, אלא לשמש להם כאלטרנטיבה בלבד.

הוא אומר שתמיד העסיקו אותו מאפייני תפיסות עולם ותבניות חשיבה עד שהחליט לראות בחקר הנושא ובפיתוחו את מפעל חייו.   
ואכן,  בשלושים השנים האחרונות  הוא שוקד על פיתוח תאוריה חברתית-פסיכולוגית  המבוססת על המוסר היהודי-חסידי. כאמור, תוך שימוש בתבנית הצמצום החסידית קבלית.

פרופסור רוטנברג ממש בטוח  כי לא האדרת ה"אני" האישי או החברתי יכול להסביר את המצוי והרצוי לקידמה האנושית או לאושר הפרטי, אלא דווקא צמצום אותו "אני". לא אכפת לו מה דעתה של הפסיכולוגיה המערבית על כך, אבל ליתר בטחון ניסח את תפיסתו המתבססת על מחקריו עתירי  היידע בעשרה ספרים (עד כה),  כדי שתהיה משנה סדורה.  וגם העיסוק בהוראה אינו בא ללא תכלית - שתהיה גם תורה שבעל פה.
ובאמת, אם חושבים על זה,  יותר ויותר מתקבל על הדעת שאם נצמצם את ה"אני" שלנו,  המקום בו אנו חיים יהיה טוב יותר.  רק צריך לשים לב להבדל שבין צימצום לבין ויתור...

את הזכייה הגדולה  רואה רוטנברג בעובדה שבתו מיכל בחרה להמשיך בדרכו המקצועית.    רעייתו נעמי, כל ילדיו, וגם חתנו מאיר,  עוסקים במקצועות החינוך  והטיפול.

איך מתרחשת השתלשלות המוחין אב-בת?
פניו של רוטנברג מאירות והוא מבטיח: "עד שסיימה את לימודי התואר הראשון מיכל לא  הכירה את התאוריות שלי.  במסגרת שירותה הצבאי עבדה כמורה חיילת והתחילה להכיר את הפן הטיפולי של עבודה עם אנשים. כשהחליטה ללמוד פסיכולוגיה אמרתי לה 'תלמדי מה שמלמדים אותך באוניברסיטה. אל תכנסי לדברים שלי'. לא דברתי איתה על רעיונות שלי.  כמובן שאם  היה ארוע לכבוד ספר שלי שיצא לאור  היא הגיעה ושמעה. רק כאשר חיפשה נושא לעבודת תואר שני  הצעתי לה להשוות סגנונות של חזרה בתשובה לפי הגישה הרציונאלית הליטאית ולפי הגישה החסידית הריגשית. זו היתה התערבות היחידה שלי. מאוחר יותר,  כאשר כבר היתה פסיכולוגית, היא הגיעה מיזמתה לחומרים שלי.  כנראה חיפשה את החתיכה החסרה.  אני לא בעסק, אבל יש לי זכייה גדולה".

מיכל עוסקת במקצועה שנים רבות. אנחנו נפגשות  בקליניקה שלה בשכונת בקעה בירושלים.

היא מנסה לחשוב  איך היא הגיעה ליישום משנתו של אביה. 

לדעתה, זה נבע מתחושת החסר בכלים הנוגעים באופן בלתי אמצעי בנפש,  ולא מקרי הוא שתחום מחשבת ישראל כרוך

אצלה עם עיסוקה המקצועי כפסיכולוגית.  

"במהלך התהליך הטיפולי אני משתמשת בכלים מדעיים כדי לאבחן, אבל כדי לתקן יש לפתח כלים נוספים, כאלה שנוגעים בעולמות גבוהים יותר", היא אומרת. 
והיא פשוט חיפשה. ומצאה את הדברים קרוב לבית, בתוך בית אבא. 

מעניין אותה  לפגוש אנשים מעבר לאינטגרציה החברתית, היא אומרת. זו המכתיבה לך מפגשים עם אנשים הבאים מקרוב, מנורמות ותפיסות דומות.

"אני פועלת דרך הרגש.  עולם הנפש מהכיוון האמוני מרגש אותי מאד.   בשלבים הראשונים של  לימודי הפסיכולוגיה  הרגשתי שהמדע הזה מוגבל, שאפשר לאבחן את המצבים בהם נתונים אנשים  אבל  אין די עידוד  ותקווה. חשבתי לעצמי על הדרכים בהן אפשר לצקת באדם את הכח  להשתנות", כך אומרת מיכל, שכבר מראשית לימודי הפסיכולוגיה כרכה בהם גם את לימודי היהדות.

"באמצעות שילוב זה הרגשתי שפותחים לפני דרך, כמטפלת.

כאדם מאמין אני מרגישה שהשילוב בין הדברים  נתן לי כח להאמין באדם,  בעולם ובחיים.  אני חושבת שמדע הפסיכולוגיה הוא דבר נפלא, אבל בנקודה מסויימת הרגשתי שאין נגיעה בנשמה, ברוח, ואין דרך המאפשרת השתנות.  לתחושתי, עולם מחשבת ישראל , של תורה, זו דרך הפסיכולוגיה היהודית,  שזכיתי לקבל בקלות,  כי אבי עסק בזה וכתב את זה והיה באפשרותי לפגוש  חומרים אלה ממש קרוב ולהשתמש בהם לצרכי".
רוטנברג בטוח שהכל מתחיל בדת.  הוא אומר שבהשפעת הוגה הדעות מקס ובר גיבש דעה כי  גם לדפוסי התנהגות תרבותיים- חילוניים יש תמיד מקור דתי. לכן, לדעתו, אם  מבינים את הנורמות הדתיות של  האדם, קל גם להגיע אליו. לדבריו, אין לו ספק  שבלי הבנה זו יהיה הטיפול הפסיכולוגי לוקה בחסר.
ההוא מוסיף ואומר כי מן הראוי היה שמסגרת הלימודים האקדמית בישראל תפתח קורס חובה אחד לפחות בפסיכולוגיה יהודית  אותו ילמדו המתעתדים לעסוק במקצועות הטיפוליים.

מיכל, לעומתו, אומרת כי  צריך להבין את האדם, את התרבות ממנה הוא  בא.

"להגיד את המילה 'דתי' זה קצת מצמצם , למרות שבוודאי יש שורשים דתיים בכל תרבות. כדי להבין אדם יש להתוודע לעולם המושגים  מהם הוא בא.  אני צריכה ללמוד מחדש כל מטופל שנכנס חדרי.    במובן ההפוך – רוב המטופלות שלי הן  דתיות,

אני לא בוחרת בכך מראש, אלא שהן רוצות לדבר מול מישהו שמבין את העולם התרבותי ממנו באו.   אני לא מחפשת מטופלות שתהיינה דווקא דתיות.  אבל הצורך שלהן שהעולם שלהן יהיה מובן מביא אותן לפסיכולוגית דתית".
ובינתיים,   אם נרצה במהלך השנה החדשה  "לתת שעה לעצמנו", להרחיב את מרחב המחייה שלנו ושל הסובבים אותנו, נוכל באווירה משפחתית  ללמוד להצטמצם ב"מרכז לפסיכולוגיה יהודית" בבית מורשה בירושלים. ולא לשכוח – יש הבדל בין צימצום לבין ויתור...
לצפיה בצילום של הכתבה  - לחץ כאן
